V. Veteška, podpredseda NR SR: (2003-09-17):
Chcete, pani spravodajkyňa, zaujať stanovisko? Nechcete. Ďakujem. Prerušujem rokovanie o tomto bode programu. Pristúpime k prvému čítaniu o návrhu skupiny poslankýň Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 387/1996 Z. z. o zamestnanosti v znení neskorších predpisov a ktorým sa dopĺňa zákon č. 195/1998 Z. z. o sociálnej pomoci v znení neskorších predpisov . Návrh zákona ste dostali ako tlač 298, návrh na jeho pridelenie výborom máte v rozhodnutí č. 283. Dávam slovo poslankyni Ľubici Navrátilovej, aby za skupinu poslankýň návrh zákona uviedla. Nech sa páči, máte slovo. Ľ. Navrátilová, poslankyňa: Ďakujem za slovo, pán predsedajúci. Vážené kolegyne, vážení kolegovia, z poverenia skupiny poslankýň dovoľujem si vám predniesť návrh na krátku novelu zákona č. 387/1996 Z. z.  o zamestnanosti a novelu zákona č. 195/1998 Z. z. o sociálnej pomoci. Vývoj na trhu práce Slovenskej republiky, ako aj nárast nerovnováhy ponuky a dopytu po práci vyvoláva potrebu prispôsobiť územnú organizačnú štruktúru výkonných orgánov Národného úradu práce jeho potrebám. Na túto potrebu reaguje navrhovaný zákon o orgánoch štátnej správy v oblasti sociálnych vecí, rodiny a služieb zamestnanosti, ktorý máme teraz v parlamente na prerokovanie. Ďalej je potrebné riešiť obchádzanie zákona niektorými evidovanými nezamestnanými občanmi, ktorí počas trvania dočasnej pracovnej neschopnosti sa nelegálne zamestnávajú bez uzatvorenia pracovnoprávneho vzťahu na území Slovenskej republiky alebo mimo nej. Účelom návrhu zákona je vytvoriť právny rámec pre inštitucionálne riadenie trhu práce a eliminovať vykonávanie nelegálnej práce. Novelou zákona sa navrhuje zrušiť krajské úrady práce pred účinnosťou zákona o orgánoch štátnej správy v oblasti sociálnych vecí, rodiny a služieb zamestnanosti z dôvodu vytvorenia časovej rezervy pre prípravu plynulého prechodu kompetencií krajských úradov práce do pôsobnosti Predstavenstva Národného úradu práce a Generálneho riaditeľstva Národného úradu práce. Súčasne sa navrhuje rozšíriť taxatívne vymedzenie dôvodov, ktoré sa považujú za nespoluprácu evidovaného nezamestnaného občana s okresným úradom práce, a zároveň ho vyradiť z evidencie nezamestnaných pri zistení, že počas trvania dočasnej pracovnej neschopnosti nedodržiava liečebný režim. Podľa zákona č. 195/1998 Z. z. o sociálnej pomoci sú občania, ktorí sú zo subjektívnych dôvodov v hmotnej núdzi a poberajú polovičnú dávku sociálnej pomoci, počas trvania dočasnej pracovnej neschopnosti občanmi v hmotnej núdzi z objektívnych dôvodov s tým, že poberajú plnú dávku sociálnej pomoci. Navrhovanou novelou sa navrhuje, aby občania v hmotnej núdzi zo subjektívnych dôvodov, ktorí sú vyradení z evidencie nezamestnaných občanov hľadajúcich zamestnanie z dôvodu nespolupráce s príslušným okresným úradom práce pri hľadaní zamestnania, ako aj občania, ktorí sú v evidencii nezamestnaných občanov, ale sa odmietajú zúčastniť na vykonávaní menších obecných služieb organizovaných obcou alebo v jej záujme, sa nepovažovali za občanov v hmotnej núdzi z objektívnych dôvodov, ale naďalej sa považovali za občanov v hmotnej núdzi zo subjektívnych dôvodov a teda nemali mať nárok na plnú dávku sociálnej pomoci počas trvania dočasnej pracovnej neschopnosti. Navrhovaná právna úprava je v súlade s Ústavou Slovenskej republiky, ďalšími všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná. Realizáciou navrhovanej právnej úpravy nevzniknú dodatočné nároky na štátny rozpočet, rozpočty obcí alebo rozpočty vyšších územných celkov ani nároky na pracovné sily. Ďakujem, pán predsedajúci, skončila som.